XXIX.  Ecclesiae Trojanae protectionem suscipit ac bona et privilegia confirmat, petente Huberto episcopo.   (Anno 1100, Nov. 10.) [UGHELLI,  Italia sacra,  I, 1345.]
Author: Paschalis II

PASCHALIS episcopus, servus servorum Dei, dilecto fratri HUBERTO, Trojano episcopo, ejusque successoribus canonice substituendis in perpetuum.

Justis votis consensum praebere, justisque petitionibus aures accommodare nos convenit, qui, licet indigni, justitiae custodes atque praecones in excelsa apostolorum principum Petri et Pauli specula positi, Domino disponente, conspicimur. Tuis igitur, frater in Christo charissime Huberte, justis petitionibus annuentes S. Trojanam Ecclesiam, cui auctore Deo praesides, apostolicae sedis auctoritate munimus. Statuimus enim ut ejusdem Ecclesiae Trojanae antistites in perpetuum a sedis apostolicae pontifice consecrentur, cui nimirum Ecclesiae, tibique ac tuis legitimis successoribus jure proprio possidenda firmamus: montem Majurum, villam quae dicitur S. Laurentii, et quidquid in posterum juste et canonice ad Ecclesiae possessionis proprietatem largiente Domino poteritis adipisci; episcopali vero jure regenda in perpetuum, ad disponendum sancimus ipsam civitatem Trojanam et in ea S. Nicolai monasterium cum ecclesiis ad id pertinentibus, S. Crucem de Portula, et Felicem, Castellionem, castellum novum Biccarum cum abbatia S. Petri in Burgo cum ecclesiis ad id pertinentibus, ecclesiam S. Viti, fabricam S. Mariae de Focis, S. Petrum de Montella, S. Justam, et quaecunque praedia praedecessorum nostrorum authenticis privilegiis, quae Ecclesiae vestrae data sunt, continentur. Decernimus itaque ut nulli omnino hominum liceat eamdem Ecclesiam temere perturbare, aut ejus possessiones auferre, vel ablatas retinere, vel injuste datas suis usibus vindicare, minuere, vel temerariis vexationibus fatigare, sed omnia integra conserventur eorum, pro quorum sustentatione et gubernatione concessa sunt usibus omnimodis profutura. Si quis vero in crastinum archiepiscopus, aut episcopus, imperator, aut rex, princeps, aut dux, comes, vicecomes, judex, aut ecclesiastica quaelibet saecularisque persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Redemptoris Jesu Christi alienam esse, atque in extremo examine districtae subjaceat ultioni. Cunctis autem eidem Ecclesiae jura servantibus sit pax Domini Nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Ego Paschalis S. catholicae Ecclesiae episcopus subsc. Ego Oddo Ostiensis episcopus subsc. + Ego Odorisius cardinalis et abbas subsc. + Ego Albic. diac. cardinalis S. Petri subs. + Ego Milo Praenestinus episcopus subsc. + Ego Bruno Signin. episcopus subsc. + Ego Teuto cardinalis SS. Joannis et Pauli subsc. + Ego Paganus diaconus Romanae Ecclesiae cardinalis subsc. Datum apud Casinum per manum Joannis S. R. E. diac. cardinal. IV Idus Novembris, ind. VIII, Incar. Dom. anno 1100, pontificatus autem D. Paschalis II papae anno II.